Brandstigtingverdagte vrygelaatArgieffoto ŉ Man wat daarvan beskuldig is dat hy sy buurman se huis in Mpumalanga aan die brand gesteek het, is Vrydag vrygelaat weens ŉ gebrek aan bewyse. Sifiso Thwala van Shulzendal het in die Boschfontein-streekshof onskuldig gepleit op aanklag van brandstigting, het ŉ Sapa-korrespondent berig. Landdros Edgar Moletsane het aan die hof gesê daar bestaan nie enige rede om Thwala aan te hou nie, aangesien die polisie nie voldoende fotografiese bewyse van die toneel kon verskaf nie. Hy het gesê die polisie het foto’s van die muur en vloerteëls verskaf, maar dit wys nie die omvang van die skade nie. Thwala se regshulpprokureur het aan die hof gesê sy kliënt het geslaap toe Bheki Lubisi se huis op 16 Maart 2013 aan die brand gesteek is. Lubisi het egter getuig Thwala het sy huis omstreeks 01:00 betree en dit aan die brand gesteek. “Hy het vir my gekyk toe ek hom agternagesit het,” het Lubisi gesê. “Ek het hom gesien en hom herken.”